ความชัดเจนในเรื่องดอกเบี้ยของเฟด เท่ากับการเคลื่อนไหวกรอบเงินบาท
โดย...อัญชลี ซิงห์ วรดา ตันติสุนทร
26 ก.ย. 2559

โดย...อัญชลี ซิงห์ วรดา ตันติสุนทร
สายงานธุรกิจตลาดทุน ธนาคารกสิกรไทย คาดการณ์ว่าในสัปดาห์นี้เงินบาทจะเคลื่อนไหวในกรอบ 34.50-35.80 โดยคาดว่าเงินบาทจะเคลื่อนไหวในกรอบแคบ เนื่องจากทิศทางของนโยบายการเงินที่สหรัฐดูมีความชัดเจนมากขึ้น โดยในการประชุมวันที่ 20-21 ก.ย. ธนาคารกลางสหรัฐ หรือเฟด ส่งสัญญาณว่าจะขึ้นอัตราดอกเบี้ยครั้งหนึ่งในปีนี้ จึงคาดว่าเฟดจะขึ้นอัตราดอกเบี้ยได้ในเดือน ธ.ค. เช่นเดียวกับที่ตลาดมองว่าโอกาสการปรับอัตราดอกเบี้ยขึ้นในเดือน ธ.ค. อยู่ที่ระดับ 58.6%
สำหรับด้านสหรัฐในสัปดาห์นี้จะมีตัวเลข ยอดขายบ้านใหม่ และคำสั่งซื้อสินค้าคงทนออกมา ซึ่งอาจจะไม่ได้ส่งผลกระทบต่อการเคลื่อนไหวของเหรียญสหรัฐมากนัก เนื่องจากสัญญาณของการขึ้นดอกเบี้ยในเดือน ธ.ค. มีความชัดเจนขึ้น  
นอกจากนี้ ในส่วนของข้อมูลเศรษฐกิจไทยสัปดาห์นี้จะมีการประกาศตัวเลขข้อมูลการส่งออกและนำโดยตลาดคาดว่ามูลค่าการส่งออกเดือน ส.ค.จะยังคงหดตัว แต่จะหดตัวน้อยลงเมื่อเทียบกับเมื่อเดือนก่อนหน้า โดยผู้ส่งออกเคยได้ออกมาเรียกร้องให้ธนาคารแห่งประเทศไทย (ธปท.) ช่วยดูแลค่าเงินบาทไม่ให้แข็งค่าไปกว่าระดับ 34.50 เนื่องจากจะกระทบต่อการส่งออกมากกว่านี้
อย่างไรก็ตาม ประเด็นที่น่าสนใจสำหรับสัปดาห์นี้คือ อภิปรายโต้นโยบายระหว่าง โดนัลด์ ทรัมป์ และฮิลลารี คลินตัน โดยจะทำให้ตลาดเห็นภาพชัดเจนถึงนโยบายเศรษฐกิจต่างๆ ของแต่ละผู้สมัคร ซึ่งการเลือกตั้งประธานาธิบดีสหรัฐจะเป็นปัจจัยสำคัญกระทบตลาดต่อไป
สำหรับในสัปดาห์ที่ผ่านมา ค่าเงินบาทเปิดตลาดที่ 34.90 และมีทิศทางแข็งค่าต่อเนื่องตลอดทั้งสัปดาห์ โดยปัจจัยหลักที่ตลาดจับตามองหนีไม่พ้นการประชุมนโยบายการเงินของทั้งเฟดและบีโอเจ โดยในช่วงต้นสัปดาห์ตลาดมีท่าทีระมัดระวังและการซื้อขายเป็นไปอย่างเบาบาง ทำให้ค่าเงินบาทเคลื่อนที่เร็ว โดยเคลื่อนไปในทิศทางที่แข็งค่าขึ้น เนื่องจากตลาดส่วนมากมองว่าเฟดจะคงอัตราดอกเบี้ยนโยบายไว้ที่ในระดับเดิม ซึ่งมีเพียง 20% เท่านั้นที่คิดว่าเฟดมีโอกาสจะขึ้นดอกเบี้ย
ทั้งนี้ หลังจากการประชุมของเฟดที่มีมติคงอัตราดอกเบี้ยนโยบายไว้ระดับ 0.25-0.5% และมาตรการทางการเงินอันใหม่ของบีโอเจก็ไม่สามารถทำให้ตลาดเชื่อว่าจะกระตุ้นเศรษฐกิจได้จริง ทำให้ค่าเงินบาทยังคงแข็งค่าต่อเนื่อง โดยลดลงมาต่ำสุดอยู่ที่ 34.57
นอกจากนี้ ตัว Dot Plot อันใหม่ที่ออกมายังสะท้อนให้เห็นว่า เฟดได้มีการลดการคาดการณ์โอกาสการขึ้นดอกเบี้ยในระยะยาว โดยสำหรับปีหน้าเฟดมองว่าจะขึ้นได้ที่ประมาณ 2 ครั้ง ลดลงจากเมื่อ Dot Plot เดือน มิ.ย. ที่มอง 3 ครั้ง โดยทิศทางดอกเบี้ยในอนาคตของสหรัฐที่คาดว่าจะขึ้นช้าลง ทำให้ตลาดค่อนข้างผิดหวังและกดให้เหรียญสหรัฐอ่อนค่าลงเทียบกับหลายสกุล ทั้งนี้เงินบาทแข็งค่ามาปิดตลาดที่ 34.66 
ค่าเงินเยน เปิดตลาดที่ 102.21 และเห็นการคาดการณ์ต่างๆ จากนักลงทุนในตลาดถึงมาตรการที่ญี่ปุ่นอาจออกมาได้ ก่อนการรายงานผลการประชุมค่าเงินเยนเคลื่อนไหวที่ระดับประมาณ 101.60 ก่อนที่จะปรับอ่อนค่ารุนแรงขึ้นไปซื้อขายสูงสุดรอบสัปดาห์ที่ 102.78 ตามการประกาศมาตรการใหม่ของธนาคารกลาง และช่วงปลายสัปดาห์เงินเยนแข็งค่ามาปิดที่ 100.81
ค่าเงินยูโร เงินยูโรเปิดตลาดที่ระดับ 1.1160 และปรับแข็งค่าขึ้นในสัปดาห์นี้ เนื่องจากการอ่อนค่าของเงินเหรียญสหรัฐเป็นหลัก โดยต้นสัปดาห์ตลาดปรับลดการคาดการณ์เรื่องการขึ้นดอกเบี้ยของเฟดในการประชุมรอบเดือน ก.ย.อย่างต่อเนื่อง ทำให้โอกาสของการขึ้นดอกเบี้ยที่สะท้อนจากตลาด Fed Fund Futures ลดลงมาอยู่ที่ประมาณ 22% ในวันก่อนหน้าการประชุมเทียบกับระดับ 42% ที่เป็นระดับสูงสุดที่เคยเห็นในช่วงปลายเดือน ส.ค.
อย่างไรก็ตาม การปรับตัวดังกล่าวส่งผลให้มีการเข้าซื้อเงินยูโรเพิ่มขึ้น ขณะที่ลดการถือครองเงินเหรียญสหรัฐลง และหนุนค่าเงินยูโร หลังจากการประชุมเฟดที่เป็นการคงดอกเบี้ย อีกทั้งทิศทางดอกเบี้ยในอนาคตของสหรัฐที่คาดว่าจะขึ้นช้าลง ทำให้ตลาดค่อนข้างผิดหวัง ซึ่งเงินยูโรปรับแข็งค่าขึ้นไปแตะที่ระดับ 1.1257 ซึ่งเป็นระดับสูงสุดในรอบสัปดาห์ ก่อนที่จะปรับย่อลงเล็กน้อยมาปิดตลาดที่ 1.1215